google/wiki40b huggingface dataset:
Teksteditor

En teksteditor (norsk: tekstredigeringsverktøy) er et dataprogram for å redigere ren tekst. Enkle redigeringsverktøy følger med de aller fleste operativsystemer, men det fins også spesialiserte programmer utviklet med tanke på systemadministrasjon og redigering av kildekode.

Redigering av ren tekst

En teksteditor skiller seg fra et tekstbehandlingsprogram ved at den blir brukt til å lage, endre og lagre rene tekstfiler med ulike tegnsett.
Teksteditorer kan ikke vise filer med skjult formatering, slik tekstbehandlere og publiseringsverktøy gjør. Funksjoner som sideoppsett og bildebruk fins ikke, ikke engang enkel formatering som utheving og kursiv. Disse programmene er derfor uegnet til å redigere dokumenter og publikasjoner. For systemadministratorer, programmerere og webutviklere er de likevel et grunnleggende og tiltrengt verktøy på grunn av de spesialiserte funksjonene for tekst.

Bakgrunn

De første teksteditorene – blant annet edlin, som fulgte med MS-DOS – kunne minne om skrivemaskiner, siden de bare arbeidet med én og én linje av gangen. Mange av de tidlige linjeeditorene kunne slette eller sette inn enkelte linjer, eller hele blokker, med tekst. De kunne også flytte en linje eller en tekstblokk til et annet sted i dokumentet. 
Etter hvert ble det utviklet programmer som kunne bruke hele skjermen, og på den måten fikk brukeren se større deler av filen i sammenheng. MS-DOS Editor (edit) og vi for Unix var utbredde programmer, som brukte kommandoer og tastatursnarveier for å endre på og navigere i teksten.
Moderne teksteditorer har ofte menyer og verktøyknapper, slik som andre dataprogrammer med grafiske brukergrensesnitt. Navigering ved hjelp av mus har kommet i tillegg til piltastene.
BBEdit, jEdit, Notepad++ og UltraEdit tilhører siste generasjon grafiske teksteditorer. Flere av disse er programmerbare, på tilsvarende vis som den avanserte, og fremdeles brukte, Emacs-editoren fra foregående generasjon.
Fettkontoret

Fettkontoret var et departementskontor under Forsyningsdepartementet, opprettet i 1939. I starten lå det under Den alminnelige avdelingen, før det like etter 9.april 1940 ble overført til Direktoratet for proviantering og rasjonering. Da Forsyningsdepartementet ved kongelige resolusjon 7. desember 1945 ble nedlagt, ble Fettkontoret overført til Handelsdepartementet.
Kontoret hadde ansvaret for saker vedrørende forsyning, rasjonering og fordeling av fett og fete oljer, samt råstoffer til fremstilling av disse og produkter som fett og fete oljer inngikk i.

Arkivet

Arkivet til Fettkontoret oppbevares i Riksarkivet og er på 53 hyllemeter. Det inneholder journaler med register 1939-1946, alfabetisk ordnet journalkort 1945 og 1948-1952 og kopibøker 1939-1952. Sakarkivet er ordnet etter arkivnøkkel og omhandler forsyninger, rasjoneringer og omsettingsregulering av forskjellige fettstoffer og varer som inneholder slike stoffer. Her finnes også materiale om tildeling av fett og fettholdige varer til ulike brukergrupper som bedrifter og enkeltpersoner, til spisebruk og teknisk bruk, eksport og eksportlisenser for fettholdige varer og produksjons-, beholdnings- og forbruksoppgaver.
Pandabil

Beskrivelse

Pandabiler har navn etter pandabjørner ettersom de opprinnelig ble lakkert i svart og hvitt i mange styrker; enkelte brukte også blått og hvitt. Det antas at dette var inspirert av de svarte og hvite politibilene i USA, og ble innført for at det skulle være lett å gjenkjenne politikjøretøy selv på betydelig avstand. 
I 1980-årene gikk man over til å bruke hvite biler, vanligvis med gule eller røde refleksstriper. Dette skyldtes rett og slett et ønske om lavere kostnader. Senere har man i stor grad gått over til å bruke flerfargede biler, gjerne med kraftige signalfarger for å få maksimal synlighet i trafikken.
Northern Rock All*Star Cup

Northern Rock All*Star Cup er en årlig golfturnering mellom USA og Europa for profesjonelle golfspillere og kjendiser. Turneringen går over tre dager og følger samme format som Ryder Cup. Den ble arrangert for første gang i 2005, da med Europa som vinnere.
Platou

Platou er en norsk slekt. Den har navn etter byen Alten-Plathow i Markgrevskapet Brandenburg i Tyskland. Den gamle byen Alten-Plathow er i dag en bydel i byen Genthin, og det var herfra at
Slekten kom fra Danmark i 1803 til Christiania med Ludvig Stoud Platou (død 1833), og til Skjeberg i 1809 med broren Otto M. P. (død 1830).
Adansonia gregorii

Adansonia gregorii er en baobab-art endemisk til Australia. Treet finnes i deler av Nordterritoriet og Vest-Australia.
Strokkenesbrua

Strokkenesbrua er ei 80 meter lang veibru på fylkesvei 851 i Salangen kommune i Troms. Brua krysser elva Strokken mellom Øvervatnet og Nervatnet. Elva har et fall på kun 1 meter. Dagens bru ble bygd i 1986 og er den tredje i rekken. Den første ble bygd i 1879 og den andre i 1934. I dag er det kun den nye brua som står, men brukar fra de eldre bruene er tydelige på begge sidene av elva.
Xbox One

Historie

Xbox One ble annonsert den 21. mai 2013, med en melding at mer informasjon ville komme på årets E3. Den ble lansert 22. november 2013 i USA, noen land i Europa, Australia og Brasil. Grunnet problemer med stemmestyringen ble ikke konsollen lansert i Norden før den 5. september 2014.

Mediaspiller

Med Xbox One kan man gjennom dens HDMI-inngang se på TV, se på video (digitalt og Blu-ray) og surfe på internett.

Stemmestyring

Konsollen har en innebygd stemmestyring. Dette vil la brukeren styre Xbox One med stemmen. Alt av stemmekontroll vil bli styrt igjennom Kinect, man vil også få bruke skype med den nye kinect .

Kontroller

Den nye kontrollen vil ha 16% lengre batterilevetid. Trigger-knappene vil inneholde en innebygd vibreringssystem som kalles "Impulse Triggers", og ulikt dens forgjenger være digitale, fremfor analoge.
Orobiocassis

Utseende

Middelsstore, bredt ovale, halvblanke, brunlige (i alle fall døde eksemplarer) skjoldbiller. Sett fra siden er de høyt hvelvede. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen avlangt oval. Pronotum er rundet, dekkvingenes "skuldre" noe framskytende. Oversiden er fint og ganske jevnt punktert, gjerne med et par uregelmessige lengderibber på dekkvingenes midtparti.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Slekten er utbredt i Sør-Afrika.
Komplementært gode

Et komplementært gode (komplementær betyr «utfyllende») eller komplement er i konsumentteori et økonomisk gode som blir brukt sammen med et annet gode; et eksempel kan være datamaskiner og programvare. Ettersom godene blir konsumert sammen, har de negativ krysspriselastisitet: En økning i pris på det ene godet vil føre til en nedgang i etterspørselen etter det andre (alt annet like).
Det motsatte av komplementære goder er substitutter. Dette er goder der det ene godet kan erstatte det andre, slik som iskrem fra forskjellige produsenter. Disse har derfor positiv krysspriselastisitet: En økning i pris på det ene godet vil føre til en økning i etterspørsel etter det andre, alt annet like. De langt fleste goder er imidlertid uavhengige – det vil si at prisendringer på det ene ikke har noen påvirkning på etterspørselen etter det andre. Et eksempel på dette kan være smør og golfballer.
Drammensbiblioteket

Drammensbiblioteket var navnet på et biblioteksamarbeid mellom Drammen bibliotek (det kommunale folkebiblioteket i Drammen), Buskerud fylkesbibliotek og Høgskolen i Buskerud og Vestfold sin bibliotekfilial i Drammen. Drammensbiblioteket åpnet for publikum 26. februar 2007. Navnet Drammensbiblioteket brukes nå av Drammen kommunes folkebibliotek.

Papirbredden

Bystyret i Drammen vedtok i midten av desember 2004 at det skulle bygges en kunnskapspark i Drammen. Samtidig ble det vedtatt å etablere det nye Drammensbiblioteket.
Biblioteket ligger sentralt i Drammen - på Papirbredden - og har ca. 4 000 kvadratmeter til disposisjon fordelt over tre etasjer. Byggestart var 1. mai 2005 med innflytting 1. desember 2006. 
Juryen var enstemmig i sitt valg av LPO arkitektur & design og deres forslag «Drammen United».

Flere bibliotek i ett

Det var første gang i Norge at tre bibliotek med forskjellige målgrupper, ulike eiere og hvert sitt forvaltningsnivå, gikk sammen om å danne ett felles bibliotektilbud til publikum. Men tanken om å danne et felles bibliotektilbud har i praksis vist seg vanskelig å gjennomføre. Derfor opphørte det formelle samarbeidet våren 2017. Navnet Drammensbiblioteket beholdes av Drammen kommunes folkebibliotek.
Eleanor av Provence

Familie

Eleanor var født i Aix-en-Provence som den nest eldste datteren til Raimond Berengar IV, greve av Provence (1198–1245), og Beatrice av Savoie (1205–1267), datter av Thomas I av Savoie og dennes andre hustru Margaret av Geneva. Alle de fire døtre ble dronninger. Som sin mor, bestemor og søstre ble Eleanor kjent for sin skjønnhet. Hun var en mørkhåret brunette med vakre øyne. Den samtidige engelske historikeren Piers Langtoft nevner henne som «Jarlens datter, den vakreste i live»: «The erle's daughter, the fairest may of life». Den 22. juni 1235 ble hun forlovet til kong Henrik III av England (1207–1272). Eleanor ble sannsynlig født i 1223; Matthew Paris beskrev henne som «jamque duodennem» (allerede tolv) da hun kom til kongeriket England for å bli gift.

Upopulær

Eleanor var en lojal og trofast ektefelle til kongen, men hun brakte med seg i sitt følge en stor gruppe av slektninger, «the savoyard» eller «savoiere», og hennes innflytelse hos kongen, og hennes upopularitet hos den engelske adelen skapte friksjoner i løpet av Henriks styre. Eleanor støttet sin ektemanns sak, hun trosset opprøreren Simon de Montfort, samlet tropper i Frankrike for Henriks sak.
Den 13. juli 1263 seilte hun ned elven Thames i en lystbåt og ble da angrepet av borgerne i London som kastet stein og egg på henne. Hun la borgerne i London for hat og det var gjensidig. Som hevn for byens mistro krevde Eleanor at byen betalte gjelden som var kjent som dronninggullet hvor hun mottok en tiendedel av alle skatter som kom til kronen. I tillegg til dronninggullet ble andre bøter pålagt borgerne av dronningen på de spinkleste grunner. I frykt for sitt liv da hun ble pepret med steiner, brostein og egg ble hun reddet av Thomas Fitzthomas, borgermester av London, og tok tilflukt i hjemmet til biskopen av London.
I 1272 døde Henrik, og hennes sønn Edvard, som da var 33 år gammel, ble kong Edvard I, konge av England. Hun ble værende i England som enkedronning, og oppfostret flere av hennes barnebarn, blant annet Edvards sønn Henrik og datteren Eleanor, og Beatrices sønn John. Da hennes barnebarn Henrik døde i hennes omsorg i 1274, gikk hun i sorg og ga ordre om at hans hjerte skulle bli gravlagt i priorinnekloster i Guildford som hun hadde opprettet for hans minne.
Hun trakk seg tilbake til et nonnekloster, imidlertid forble hun i kontakt med sin sønn, kong Edvard, og hennes søster, dronning Margrete av Frankrike.
Eleanor døde den 24./25. juni 1291 i Amesbury, i overkant av 12 km nord for Salisbury. Hun ble gravlagt den 11. september 1291 i klosteret Amesbury Abbey, men hennes hjerte ble tatt til London hvor det ble gravlagt ved fransiskanerordenens priorinnekloster.
Astatinae

Utseende

Stort sett middelsstore, kraftige vepser, gjerne svarte med gule eller røde tegninger. De fleste av artene har påfallende store hoder med store fasettøyne som støter sammen i pannen og velutviklede punktøyne (ocelli). De klare vingene har et tydelig vingemerke (pterostigma).

Levevis

Disse vepsene fanger teger som de bruker som mat for larvene. Hannene sitter gjerne på solbelyste steder og holder oppsikt med omgivelsene.

Utbredelse

Gruppen er utbredt i alle verdensdeler.
Super Trouper

Super Trouper er ABBAs syvende musikkalbum for plateselskapet Polar Records. 
Albumet var det sjette i rekken av nummer en-album i England, og ble utgitt den 3. november 1980 og ble det mest solgte albumet dette året. Med albumet vendte gruppen, musikalsk, tilbake til popmusikk, istedenfor å fortsette med disco som hadde preget det tidligere albumet Voulez-Vous.

Mottakelse

Albumet nådde førsteplass i åtte land, blant andre England, Norge og Sverige. Albumet nådde #17 i USA, godt hjulpet av hiten The Winner Takes It All som var den første singel fra albumet. Super Trouper var den andre singel, og siste låten fra gruppen som toppet den engelske salgslisten, og i Tyskland. De siste to europeiske singlene Lay All Your Love On Me og Happy New Year solgte bra, og lå i de fleste topp – 10 listene rundt omkring, mens singlene On And On And On og Andante Andante ble sluppet i henholdsvis Japan og Sør-Amerika.
Samme året spilte gruppen inn et album for Sør-Amerika, kalt Gracias Por La Música som toppet listene i de spansktalende landene.
Elektrisk støt

Et elektrisk støt er en betegnelse på situasjonen at en person eller et dyr opplever at det går en ubehagelig elektrisk strøm gjennom seg. Strømmen oppstår oftest som resultat av en elektrisk spenning og strømstyrken er gitt av spenningens størrelse, og hudens og kroppens resistans (motstandsverdi). Strømstyrken er den viktigste faktoren for følelsen og risikoen ved et støt. Strømmen gjennom kroppen er avhengig av spenningsforskjellen mellom forskjellige punkter på kroppen og motstanden. Motstanden består av indre motstand i kroppen og overgangsmotstand mellom kroppen og spenningsførende del. Overgangsmotstanden kan variere svært mye, avhengig av bl.a. størrelse på kontaktflatene og om kontaktflatene er våte eller tørre. Vann leder elektrisk strøm og bidrar til god kontakt (lite motstand), noe som gir større strøm.
Et støt kan være alt fra en uskyldig, men smertefullt utladning til en livsfarlig hånd – hånd strømgjennomgang. Sistnevnte fører til at strømmen passerer hjertet og kan forstyrre, eller til og med stoppe det. Kunnskapsmaterialet som beskriver farer ved spenning/strøm er meget rikholdig, og det er ikke lett å gi kort, klar informasjon om forholdene. Men det er satt en grense ved 48 V mellom verdiene potensielt livsfarlig og ikke livsfarlig.
Vekselstrøm og likestrøm har forskjellige virkninger. Vekselstrøm har en tendens til å lamme, mens likestrøm har en tendens til å aktivere muskler kraftig, ukontrollert og plutselig.
En strøm over rundt 30mA gjennom hjertet kan være dødelig. Jordfeilbrytere benyttes i moderne sikringsskap for å detektere elektrisk strøm mot jord og slå av spenningen når slikt skjer.
Elektriske støt med 2-10 sekunders mellomrom kan også utnyttes for å innhegne dyr med elektriske gjerder ved at dyrene får et ubehagelig strømstøt ved kontakt med strømgjerdet. Denne strømmen gis av en høyspenningskilde med fastsatt strømbegrensning som er innstilt slik at ingen livsfare for verken dyr eller mennesker oppstår. Spenningen er svært stor for å sikre at den fastsatte og irriterende, men ufarlige strømgrensen blir nådd, også når huden er tørr.
Når journalister i media skal berette om uhell vedrørende  elektrisk strøm, blir utsagnene ofte sterkt feilaktige. «Han fikk 10 tusen volt gjennom seg» kan tjene som et tydelig eksempel. Spenninger går ikke gjennom noe. Faren med spenninger er kun at spenninger kan føre til strøm fordi mennesket kan lede den, og det er kun strømmen som kan være farlig. Ved forbrenninger kan spenninger riktignok delta siden strøm og spenning sammen utgjør energi som blir til varme.
Nidelv

Nidelv Båtbyggeri AS, bedre kjent som Nidelv eller Nidelv Boats er en norsk lystbåtprodusent. Selskapet ble etablert av Nils Nilsen i 1929. Navnet kommer fra Nidelva i Aust-Agder, og selskapet har fortsatt hovedkvarter i Bjorbekk i Aust-Agder.
Folklore Fellows

Federasjonen Folklore Fellows ble stiftet av Kaarle Krohn, Johannes Bolte og Axel Olrik i 1907, som et vitenskapelig selskap for internasjonal folkloristikk.
Sitt viktigste arbeidsfelt fikk selskapet gjennom utgivelsen av skriftserien Folklore Fellows' Communications (FFC), som kom med sin første publikasjon i 1910. Folklore Fellows driver også en såkalt sommerskole for folkloristiske forskere.
Grorud Skoles musikkorps

Grorud skoles musikkorps er et skolekorps ved Grorud skole på Grorud i Oslo. Korpset ble stiftet første gang i 1911 og er det nest eldste korpset i Oslo. Pr 2019 har korpset 66 medlemmer i alderen 7-15 år, og har både en musikantgruppe og en drillgruppe.
Onsdager er satt av til øvingstid for samspill for musikanter og trening for drillgruppen.
http://grorudsmk.no/
Motforestillinger - Femti påstander møter motargumenter

Motforestillinger - Femti påstander møter motargumenter er en debattbok fra 2012 av professor i sosiologi Sigurd Skirbekk. Boken er en kritisk gjennomgang av femti påstander innen debatter knyttet til innvandring og integrering, familie og moral, nasjon og velferdsstat, sivilisasjon og menneskerettigheter samt økologi og klima.

Omtaler

Filosof Lars Gauden-Kolbeinstveit i Minerva beskrev boken som et oppgjør med politisk korrekthet ut fra et nasjonalt orientert og konservativt ståsted. Han mente boken var viktig, saklig og nyansert og at særlig stoffet om familieverdier var godt behandlet. Han mente samtidig at boken tok opp for mange tema og at behandlingen av stoffet ble for tynn og tildels ufokusert enkelte steder.
Finansavisens bokanmelder Ole Asbjørn Ness trakk fram sitatet «Det vil (trolig) ikke gå bra med miljøkrisen. Integrerings-problemene vil (trolig) ikke bli mindre med tiden. Velferdsstaten vil ikke kunne erstatte familien.»
Viktimologi

Viktimologi er læren om offeret, der formålet er å finne ut hvorfor noen mennesker er utsatt for kriminelle handlinger, og hvordan en persons livsstil påvirker mulighetene for å bli utsatt for kriminalitet. Viktimologi dekker et bredt spekter av områder som sosiologi, psykologi, politiarbeid, strafferett og rettsvitenskap.
Viktimologi som vitenskap oppstod i etterkant av andre verdenskrig. Fra å være en ren kriminologisk disiplin, dekker den nå også læren om aggresjoners virkning på offeret. Læren skiller mellom studier på den akutte krisereaksjon på vold og senvirkninger, såkalt posttraumatisk stresslidelse.
Læren er ofte sentrert rundt overgrep og voldtekt, men den kan også ta for seg temaer utenom kriminalitet som ulykker, for eksempel trafikkulykker og brannulykker, men også naturulykker samt krigskriminalitet og maktmisbruk.
Et eksempel på en gruppe mennesker som synes å være særlig utsatt for ulike former for voldskriminalitet er de prostituerte. Denne gruppen blir det forsket på i forbindelse med viktimologi, både i forhold til å finne forebyggende tiltak og for å lage profiler over gjerningsmennene. Viktimologiske studier av denne gruppen kan f.eks. undersøke samfunnsnormer (forventninger, roller, sosial status, osv), prostituertes juridiske status, livs- og arbeidsvilkår, statistisk analyse av den faktiske økede risiko og sekundære risikofaktorer, samt de prostituertes økonomiske aktivitet.
Nasjonalt kunnskapssenter om vold og traumatisk stress (NKVTS) er senter lokalisert på Ullevål universitetssykehus i Oslo. NKVTS formål er å styrke kunnskap og kompetanse om vold og traumatisk stress, ikke minst blant dommere. Viktimologi er en sentral del av dette arbeidet. 
En annen interessegruppe som nytter viktimologi i sitt arbeid er forsikringsbransjen, som nytter viktimologisk statistikk (sammen med annen type statistikk) til å beskrive og definere risikoatferd.
Cecilie Holter

Cecilie Holter er en norsk skuespiller. Hun er kjent fra rollen som Beate i 1958 (1980) og rollen som Liv i Fifty-Fifty (1982).
Holger Holgersen

Entomologen

På sine mange utenlandsreiser for Stavanger museum, samlet han også endel insekter. Blant annet fra Malta, Capri og Panama.
Hans store insektsamling finnes på Stavanger museum. Han mente at en konservator ikke kunne ha den samme slags samling privat, som han arbeidet med på museet. Dette medførte at han i 1949 innlemmet hele sin private samling av maur og sikader i museets samling.
Holger Holgersen var en av de få norske spesialistene på sikader. Etter pensjonalder, i 1981, konsentrerte han seg særlig om sikader. Han samling bestod av sikader fra hele Norge, foruten Finnmark. Han arbeidet med en fullstendig oversikt over norske sikader, men rakk dessverre ikke å fullføre denne før sin død. Kort tid før han døde ga han sin nyere samling (1981–1996) til Stavanger museum, den bestod av 25 kasser, med maur og sikader.

Holger Holgersens legat

Etter Holgersens død, ble Holger Holgersens legat opprettet i 1998 til minne om Holgersen. Formålet er å yte støtte til fremme av ornitologi og entomologi.

Publikasjoner

Holger Holgersen har skrevet en rekke publikasjoner. Som entomolog om maur og sikader.
Knudstrup

Knudstrup (svensk: Knutstorp) var en borg i det tidligere Onsø herred, i dag Svalöv kommune, Skåne i Sverige.

Historie

Plassen var setegård allerede på midten av 1300-tallet og beboddes da av den berømte ridderen Peder Nielsen Kyrning, bror til erkebiskop Jacob i Lund. På slutten av middelalderen var den havnet i Brahe-slektens besittelse, hvilket den fortsatte med frem til 1663. Astronomen Tycho Brahe ble født her i 1546, og arvet siden halvdelen av godset, som han solgte til sin bror Steen da han forlot Danmark i 1597. Etter Steens død i 1620 gikk godset over til hans andre sønn, Erik Brahe, som igjen solgte det til sin bror riksråd Jørgen Brahe. Dennes sønn Steen Brahe d.y. var den siste Brahe på Knudstrup. 
Slottet ble tatt fra ham da Skåne gikk over til Sverige, men han fikk det tilbake igjen etter freden i København, for i 1663 å overlate det til sin eneste datter, Sophie og hennes mann Knud Ottesen Thott.  
Senere eiere var medlemmer av slektene Thott og Ankarstierna. Borgen ble i 1771 solgt til greve Fredrik Georg Hans Karl Wachtmeister og har siden tilhørt dennes slekt.

Interiør

Riddersalen på 2. etasje er oppdelt i flere rom. Vestlig i 1. etasjen finnes et lite tønnehvelvet rom med lysnisjer, som trolig har tilhørt den eldste bygning. Østligst i hovedbygningen er husets spisesal med fornemme lerretstapeter. Tapetenes oljemalte landskap oppdeles av hvitmalte klassisk inspirerte trompe-l'œilsøyler. Sammenhengen med rummets barokkdører, karmer og paneler, antyder at tapetene er satt opp i forbindelse med gjenoppbyggingen på 1720-tallet.
Ingebrigt Håker Flaten

Utdanning, Karriere

Håker Flaten er utdannet ved Jazzlinja (NTNU) (1992–94) med kontrabass som hovedinstrument.

Fra 1990 spilte han el-bass i den lokale funktrioen ”Neon” som ble oppløst da han flyttet til Trondheim for å studere. 

I studietiden var han involvert i flere band som Trondhjems Kunstorkester, To Brumbasser og en bi (senere Maria Kannegard Trio) og den suksessfulle gruppen The Source.

Han har vært profesjonell musiker siden 1995, med kontrabass og el-bass som instrumenter.
I årene frem til 2006 spilte i mer enn 12 band, bl.a. dannet han sin egen IHF Quintet med Anders Hana – gitar, Klaus Holm – saksofon, Fredrik Rundqvist – trommer  og Ola Kvernberg – fiolin etter at han vant Kongsberg Jazzfestivals pris, Vitalprisen i 2004.
I 2006 flyttet han til Chicago og etablerte The IHF Chicago Quintet/Sextet sammen med Dave Rempis – saksofon, Jeff Parker – gitar, Frank Rosaly – trommer og Ola Kvernberg – fiolin.